CELEX: 32018R0208
Language: lt
Date: 2018-02-12 00:00:00
Title: 2018 m. vasario 12 d. Komisijos reglamentas (ES) 2018/208, kuriuo iš dalies keičiamas Reglamentas (ES) Nr. 389/2013, kuriuo įsteigiamas Sąjungos registras (Tekstas svarbus EEE. )

13.2.2018   
            
            
               LT
            
            
               Europos Sąjungos oficialusis leidinys
            
            
               L 39/3
            
         KOMISIJOS REGLAMENTAS (ES) 2018/208
   2018 m. vasario 12 d.
   kuriuo iš dalies keičiamas Reglamentas (ES) Nr. 389/2013, kuriuo įsteigiamas Sąjungos registras
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje ir iš dalies keičiančią Tarybos direktyvą 96/61/EB (1), ypač į jos 12 ir 19 straipsnius,
   kadangi:
   
               (1)
            
            
               registrų sistema užtikrinama tiksli pagal ES apyvartinių taršos leidimų prekybos sistemą, nustatytą Direktyva 2003/87/EB, Kioto protokolu ir Europos Parlamento ir Tarybos sprendimu Nr. 406/2009/EB (2), sudaromų sandorių apskaita. Registrai yra standartizuotos ir apsaugotos elektroninės duomenų bazės, kuriose laikomi bendri duomenų elementai, leidžiantys registruoti išduotus, turimus, perleistus ir panaikintus atitinkamus vienetus, suteikti prieigą visuomenei ir, tam tikrais atvejais, slaptumą ir užtikrinti, jog nebūtų atliekami jokie su įpareigojimais nesuderinami pervedimai;
            
         
               (2)
            
            
               jei reikia ir tiek ilgai, kiek reikia ES apyvartinių taršos leidimų prekybos sistemos aplinkosauginiam naudingumui užtikrinti, aviacijos veiklos vykdytojams ir kitiems veiklos vykdytojams ES apyvartinių taršos leidimų prekybos sistemoje draudžiama naudoti leidimus, kuriuos išdavė valstybė narė, pagal Europos Sąjungos sutarties 50 straipsnį Europos Vadovų Tarybai pranešusi, kad nusprendė išstoti iš Sąjungos. Atsižvelgdama į derybas, vykdomas pagal Europos Sąjungos sutarties 50 straipsnį, ir remdamasi Direktyvos 2003/87/EB 12 straipsnio 3 dalimi, Komisija turėtų reguliariai apsvarstyti, ar reikia toliau drausti naudoti leidimus, ypač jei Sąjungos teisės aktai tebegalioja toje valstybėje narėje arba jei gerai užtikrinama, kad apyvartinių taršos leidimų bus atsisakyta pagal teisės aktuose nustatytus reikalavimus, kol taikomos Sutartys;
            
         
               (3)
            
            
               šis reglamentas turėtų skubiai įsigalioti ir būti taikomas nuo 2018 m. sausio 1 d., kad priemones būtų galima pritaikyti apyvartiniams taršos leidimams, kurie 2018 m. bus paskirstyti nemokamai, gauti mainais už tarptautinius kreditus arba parduoti aukcionuose. Jo nuostatos nedaro įtakos jokiems būsimiems susitarimams su tokia valstybe nare;
            
         
               (4)
            
            
               turėtų būti įdiegtos reikiamos techninės priemonės, kuriomis šio reglamento veiksmingumas būtų užtikrinamas nuo jo taikymo dienos;
            
         
               (5)
            
            
               šiame reglamente numatytos priemonės atitinka Klimato kaitos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Komisijos reglamentas (ES) Nr. 389/2013 (3) iš dalies keičiamas taip:
   
               1.
            
            
               41 straipsnyje įrašoma ši 4 dalis:
               „4.   Jei valstybė narė pagal Europos Sąjungos sutarties 50 straipsnį pranešė Europos Vadovų Tarybai nusprendusi išstoti iš Sąjungos, apyvartiniai taršos leidimai, kurie pagal tos valstybės narės nacionalinio ATL paskirstymo lentelę arba pagal teisių naudoti tarptautinius kreditus lentelę sukuriami nuo 2018 m. sausio 1 d. arba kuriuos numatyta parduoti tos valstybės narės paskirtoje aukcionų platformoje, žymimi šalies kodu ir turi būti atpažįstami iš sukūrimo metų. 2018-iems metams sukurti leidimai nežymimi šalies kodu, jei Sąjungos teisė toje valstybėje narėje galios iki 2019 m. balandžio 30 d. arba jei gerai užtikrinama, kad apyvartinių taršos leidimų bus atsisakyta iki 2019 m. kovo 15 d. pagal teisės aktuose nustatytus reikalavimus, kol Sutartys taikomos toje valstybėje narėje. Ta valstybė narė apie reikalavimų laikymąsi valstybėms narėms ir Komisijai praneša iš karto po 2019 m. kovo 15 d.“
            
         
               2.
            
            
               67 straipsnyje įrašoma ši 4 dalis:
               „4.   Jei leidimai turi šalies kodą, kaip numatyta 41 straipsnio 4 dalyje, jų atsisakyti negalima.“
            
         
               3.
            
            
               99 straipsnis papildomas šiomis 4 ir 5 dalimis:
               „4.   Komisija gali nurodyti vyriausiajam administratoriui, kad nuo 2018 m. sausio 1 d. ESSŽ laikinai nepriimtų atitinkamos apyvartinių taršos leidimų prekybos sistemos veiksmų, kol neįgyvendintos 41 straipsnio 4 dalyje, 67 straipsnio 4 dalyje ir XIV priedo 4 dalies c punkte ir 5 dalies a punkte numatytos priemonės.
               5.   Komisija gali, pavyzdžiui, jei to paprašo valstybė narė, pagal Europos Sąjungos sutarties 50 straipsnį pranešusi Europos Vadovų Tarybai, kad nusprendė išstoti iš Sąjungos, nurodyti vyriausiajam administratoriui į ESSŽ laikinai nepriimti atitinkamų tos valstybės narės veiksmų, susijusių su tarptautinių kreditų nemokamu paskirstymu, pardavimu aukcione arba mainais.“
            
         
               4.
            
            
               XIV priedo 4 dalies c punktas pakeičiamas taip:
               
                           „c)
                        
                        
                           ATL arba Kioto vienetų, su kuriais atliekamas sandoris, skaičius, įskaitant šalies kodą, bet nenurodant ATL unikalių identifikavimo kodų ir Kioto vienetų serijos numerio unikalių skaitmeninių verčių;“.
                        
                     
         
               5.
            
            
               XIV priedo 5 dalies a punktas pakeičiamas taip:
               
                           „a)
                        
                        
                           tuo metu turimų ATL ir Kioto vienetų skaičius, įskaitant šalies kodą, bet nenurodant ATL unikalių identifikavimo kodų ir Kioto vienetų serijos numerio unikalių skaitmeninių verčių;“.
                        
                     
         2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2018 m. sausio 1 d.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2018 m. vasario 12 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 275, 2003 10 25, p. 32.
   
   
      (2)  2009 m. balandžio 23 d. Europos Parlamento ir Tarybos sprendimas Nr. 406/2009/EB dėl valstybių narių pastangų mažinti jų šiltnamio efektą sukeliančių dujų emisijas, Bendrijai siekiant įvykdyti įsipareigojimus iki 2020 m. sumažinti šiltnamio efektą sukeliančių dujų emisijas (OL L 140, 2009 6 5, p. 136).
   
      (3)  2013 m. gegužės 2 d. Komisijos reglamentas (ES) Nr. 389/2013, kuriuo pagal Europos Parlamento ir Tarybos direktyvą 2003/87/EB ir Europos Parlamento ir Tarybos sprendimus Nr. 280/2004/EB ir Nr. 406/2009/EB įsteigiamas Sąjungos registras ir panaikinami Komisijos reglamentai (ES) Nr. 920/2010 ir (ES) Nr. 1193/2011 (OL L 122, 2013 5 3, p. 1).